རྒྱ་ནག་གི་ཕྱི་སྲིད་བློན་ཆེན་གཞོན་པ་ཁུང་ཞོན་ཡུག་གིས་རྒྱ་དཀར་ནག་གཉིས་ཀས་ཁྱིམ་མཚེས་ཀྱི་འབྲེལ་བ་ཡར་རྒྱས་གཏོང་བའི་ལམ་སྟོན་སྲིད་ཇུས་ཡག་ཏུ་གཏོང་རྒྱུ་ཡིན་ཞེས་བཤད་ཀྱང་ཁྱིམ་མཚེས་ཀྱི་འབྲེལ་བ་ཡར་རྒྱས་གཏོང་བའི་ལམ་སྟོན་སྲིད་ཇུས་ཟེར་ན་ཅི་ཞིག་ལ་གོ་དགོས་མིན་ཁུང་ཞོན་ཡུག་གིས་འགྲེལ་བཤད་ཞིབ་ཕྲ་ཞིག་བརྒྱབ་མེད།ད་དུང་རྒྱ་ནག་གཞུང་གིས་པ་ཀི་སི་ཐན་དང་བལ་ཡུལ།བྷང་ག་ལ་དང་སིངྒ་ལ་བཅས་ལ་ཨ་སྒོར་དུང་ཕྱུར་མང་པོ་མ་རྩ་བཙུགས་ནས་དཔལ་འབྱོར་དང་ཚོང་ལས།དམག་དོན་བཅས་ཀྱི་འབྲེལ་བ་རྒྱ་སྐྱེད་བཏང་སྟེ་རྒྱ་གར་གཞུང་ལ་བློ་འཚབ་ཆེན་པོ་ཡོད་པའི་སྐོར་ལའང་རྒྱ་ནག་གཞུང་གིས་གསལ་བཤད་བྱས་མེད་ཅིང་།ཐེངས་འདིར་རྒྱ་དཀར་ནག་གི་འགོ་ཁྲིད་ཚོ་ཝུ་ཧན་གྲོང་ཁྱེར་དུ་ཐུག་འཕྲད་བྱས་པའི་དགོས་པ་གཙོ་བོ་ཞིག་འབྲོག་ལམ་ས་ཁུལ་དུ་འགྲེམ་འཇོག་བྱེད་ཡོད་པའི་ཕྱོགས་གཉིས་ཀྱི་དམག་དཔུང་རྣམས་ཕྱིར་འཐེན་བྱ་ཐབས་དང་རྒྱ་དཀར་ནག་གི་བར་དུ་ཡིད་ཆེས་བསྐྲུན་རྒྱུའི་ཆེད་དུ་ཡིན་མོད།འོན་ཀྱང་༢༠༡༧་ནས་འབྲོག་ལམ་ས་ཁུལ་གྱི་མཐའ་མཚམས་ཁག་ཏུ་འགྲེམ་འཇོག་བྱེད་ཡོད་པའི་རྒྱ་དཀར་ནག་གི་དམག་དཔུང་རྣམས་ཕྱིར་འཐེན་བྱེད་ཐུབ་ཀྱི་མེད།༢༠༡༣་ལོར་རྒྱ་དཀར་ནག་གཉིས་ཀས་ཕན་ཚུན་གཅིག་གི་ས་མཚམས་སྐོར་གཡེང་དམག་ལ་ཅིག་ཤོས་ཀྱིས་རྗེས་འདེད་བྱེད་མི་ཆོག་པའི་གྲོས་མཐུན་བཞག་པའང་ལག་ལེན་བསྟར་གྱི་མེད་པ་དང་།དེང་སྐབས་རྒྱ་གར་གྱི་ལ་དྭགས་ནས་མོན་རྟ་དབང་བར་དུ་རྒྱ་དཀར་ནག་གཉིས་ལ་ས་མཚམས་ཀྱི་རྩོད་གཞི་འབྱུང་ས་ཁག་༢༣་ཡོད་པས་རྒྱ་དཀར་ནག་གི་མཐའ་མཚམས་སྐོར་གཡེང་དམག་ལ་རྟག་ཏུ་ཕན་ཚུན་རྗེས་འདེད་བྱེད་རེས་ཀྱི་གནས་ཚུལ་འབྱུང་།༢༠༡༧་ལོར་རྒྱ་ནག་མི་དམངས་བཅིངས་འགྲོལ་དམག་གིས་ས་མཚམས་བརྒལ་ནས་རྒྱ་གར་གྱི་ས་ཐོག་ཏུ་སིམ་འཛུལ་ཐེངས་༤༢༦་བྱས་སོང་།༢༠༡༨་འགོ་ཚུགས་ནས་བཟུང་སྟེ་རྒྱ་དཀར་ནག་གི་དམག་རྣམས་ས་མཚམས་ཁག་ཏུ་གདོང་ཐུག་རྒྱག་གྲབས་ལན་མང་བྱུང་ཡོད་ཅེས་རྒྱ་གར་གྱི་ཉམས་ཞིབ་པ་ཚོས་གནས་ཚུལ་སྤེལ་འདུག